Predkladacia správa
                                                                                                   
Iniciatívu na uzavretie predmetnej vládnej dohody vyvíjalo Ministerstvo financií Slovenskej republiky v období rokov 2002 - 2004 po anulovaní záverov expertných rokovaní o pohľadávkach bývalej Českej a Slovenskej Federatívnej Republiky v Albánskej republike z novembra 2001 albánskou stranou. Výsledkom tejto iniciatívy boli trojstranné rokovania expertov o pohľadávkach Slovenskej republiky a Českej republiky v Albánskej republike, ktoré sa konali v dňoch 5. - 10. septembra 2004 v Tirane. Ministerstvo financií Slovenskej republiky na uvedených rokovaniach postupovalo v súlade s Protokolom medzi Ministerstvom financií Slovenskej republiky a Ministerstvom financií Českej republiky o ďalšom postupe pri vysporiadaní pohľadávok a záväzkov Slovenskej republiky a Českej republiky voči zahraničiu zo dňa 1. februára 1999 v znení neskorších dodatkov a so smernicou na trojstranné rokovania expertov v Tirane zo dňa 31. augusta 2004 schválenou podpredsedom vlády a ministrom financií Slovenskej republiky Ivanom Miklošom.

Na záver trojstranných rokovaní bol podpísaný Protokol z rokovaní zástupcov Vládneho výboru pre riešenie zahraničnej zadĺženosti Albánskej republiky, Ministerstva financií Českej republiky, Ministerstva financií Slovenskej republiky, Československej obchodnej banky, a. s. a Národnej banky Slovenska, 
v ktorom zúčastnené strany na expertnej úrovni:

•	odsúhlasili stavy pohľadávok Slovenskej republiky a Českej republiky v Albánskej republike v nominálnych hodnotách k  31. decembru 2003, 
•	dohodli koeficienty prepočtu nekonvertibilných mien na meny konvertibilné,
•	externe rozdelili reštrukturalizované pohľadávky v Albánskej republike medzi Slovenskú republiku a Českú republiku,
•	dosiahli dohodu o vysporiadaní záväzkov Albánskej republiky voči Slovenskej republike a Českej republike finančným plnením a o uzavretí bilaterálnych vládnych dohôd potvrdzujúcich tento spôsob vysporiadania predmetných záväzkov Albánskej republiky.    

Bilaterálne rokovania Ministerstva financií Slovenskej republiky a Vládneho výboru pre riešenie zahraničnej zadĺženosti Albánskej republiky sa uskutočnili v Bratislave v dňoch 15. - 17. decembra 2004. Výsledkom týchto rokovaní bolo zosúladenie znenia pracovného návrhu Dohody medzi vládou Slovenskej republiky a Radou ministrov Albánskej republiky o reštrukturalizácii a splatení záväzku Albánskej republiky voči Slovenskej republike, ktorý:

•	vychádza z Protokolu z rokovaní zástupcov Vládneho výboru pre riešenie zahraničnej zadĺženosti Albánskej republiky, Ministerstva financií Českej republiky, Ministerstva financií Slovenskej republiky, Československej obchodnej banky, a. s. a Národnej banky Slovenska zo dňa                   8. septembra 2004, 
•	zohľadňuje ustanovenia zákona Parlamentu Albánskej republiky č. 9075 o postupe a podmienkach splácania dlhov Albánskej republiky voči zahraničiu zo dňa 29. mája 2003,
•	zohľadňuje napätosť štátneho rozpočtu Albánskej republiky formou odpustenia úrokov z istiny a rozloženia splátok albánskeho dlhu konvertovaného na USD na obdobie 10 rokov počnúc rokom 2005 s úročením neuhradeného zostatku vo výške 1,75 % p. a.  a s úrokom z omeškania vo výške 4,25 % p. a.. 

Samostatné ustanovenie návrhu vládnej dohody zároveň rieši otázku ukončenia platnosti Protokolu medzi vládou Českej a Slovenskej Federatívnej Republiky a vládou Albánskej republiky o vysporiadaní vzájomných pohľadávok a  záväzkov v platobných vzťahoch existujúcich k 31. decembru 1991 zo dňa 23. januára 1992, ktorý je na základe postoja albánskej strany doposiaľ prekážkou ukončenia revízie zmluvno - právnej základne medzi Slovenskou republikou a Albánskou republikou. 

Obvyklé formálne úkony súvisiace s uzavretím vládnej dohody zabezpečí Ministerstvo zahraničných vecí Slovenskej republiky v súčinnosti s Ministerstvom financií Slovenskej republiky podľa platných predpisov a zaužívaných postupov. Vykonávanie vládnej dohody po nadobudnutí jej platnosti bude zabezpečovať Ministerstvo financií Slovenskej republiky a na úseku bankovo - technickej administrácie účtov Národná banka Slovenska.

Návrh vládnej dohody predložený vláde Slovenskej republiky na schválenie zodpovedá záujmom zahraničnej politiky Slovenskej republiky a rieši prioritné otázky zahraničnej politiky Slovenskej republiky stanovené vo vzťahu k Albánskej republike na rok 2005 pre oblasti vysporiadania záväzku Albánskej republiky voči Slovenskej republike a zavŕšenia revízie zmluvno - právnej základne medzi obidvomi štátmi. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj so záväzkami Slovenskej republiky, ktoré jej vyplývajú z iných medzinárodných dokumentov.     

Predložený návrh dohody nemá finančný, ekonomický a environmentálny vplyv, ani vplyv na zamestnanosť a podnikateľské prostredie. 

Prílohová časť materiálu obsahuje:

•	slovenský preklad návrhu Dohody medzi vládou Slovenskej republiky a Radou ministrov Albánskej republiky o reštrukturalizácii a splatení záväzku Albánskej republiky voči Slovenskej republike,
•	Protokol z rokovaní zástupcov Vládneho výboru pre riešenie zahraničnej zadĺženosti Albánskej republiky, Ministerstva financií Českej republiky, Ministerstva financií Slovenskej republiky, Československej obchodnej banky, a. s. a Národnej banky Slovenska zo dňa 8. septembra 2004,
•	Protokol z rokovaní zástupcov Vládneho výboru pre riešenie zahraničnej zadĺženosti Albánskej republiky, Ministerstva financií Slovenskej republiky a Národnej banky Slovenska zo dňa                               17. decembra 2004. 
•	vyhodnotenie výsledkov zjednodušeného medzirezortného pripomienkového konania.